  Удмуртиысь тӧролэн но кивалтэтлэн пресс-службазы Анжелика Тихонова корреспондент Дэри ёросысь Италмас черкогуртын спортэз яратӥсьёслэн II огъяросси тол шудонъёссы кутскизы. Ужрадэз сӥё-дано усьтонын, ньыль пол Олимпи чемпионка Галина Кулакова нимо выль стадионэз но усьтӥзы. Со сярысь элькун тӧролэн но кивалтэтлэн пресс-службазы ивортӥз. Ӵошатскисьёсты но куноосты Удмуртилэн тӧроез Александр Бречалов ӟечкылаз. «Удмуртия кыкетӥ арзэ быдэс кунысь спортэз яратӥсьёсты пумита. Ӵапак ми Россилэн кивалтэтаз таӵе кичӧлтонэн потӥм но, ми понна дурбасьтӥзы. Туннэ спортсменъёсты таӵе умой стадионын пумитаськом. Та объект ласянь малпанъёсмы туж умоесь. Оскисько, ӵошатсконъёс вылӥ ӟечлыкен ортчозы, спортсменъёслэн мылкыдзы капчи луоз. Ми азьланяз но спортэз яратӥсь ӵошатскисьёс понна тыршом, уго со таза нылпиос, таза йӧскалык но таза экономика» Александр Бречалов, Удмуртилэн тӧроез Спортсменъёслы ӟеч кылъёссэс Галина Кулакова, Россиысь спортъя министерствоысь физкультурая но массовой спортъя департаментлэн кивалтӥсез Максим Уразов веразы. Огъяросси шудонъёс 9-14 тулыспалэ ортчозы. Отчы кунысь 34 улосвылъёсысь 700-лэсь ятыр спортэз яратӥсьёс пыриськозы. Соос куасэн бызьылонын, биатлонын, сноубордын, кёрлингын но триатлонын кужымзэс мерталозы. Удмуртиысь ӵошатсконъёсы 150 пала спортсменъёс пыриськозы: 80 адями куасэн бызьлоз, быдэн 30-эн сноубордын но биатлонын кужымзэс мерталозы, нош кылемез – триатлонын но кёрлингын. Куасэн бызьылонъёс но биатлонъя ӵошатсконъёс 10-13 тулыспалэ ортчозы. Сноубордын кужмозэ 11-12 тулыспалэ шараялозы. Нош 9-12 тулыспалэ 16 командаос кёрлинген шудозы. Туэ ӵошатсконъёс Галина Кулаковалы 80 арес тырмонлы но Галина Алексеевнаен ик Удмуртия понна нырысетӥ олимпи зарни медаль утэмез дырысен 50 ар тырмонлы сӥземын. Пусъём, 2020-тӥ арын ортчем спортэз яратӥсьёслэн нырысетӥ огъяросси тол шудонъёсазы кунысь 43 улосвылъёсысь 1 сюрс 200-лэсь трос ӵошатскисьёс пыриськизы вал. Тодэ вайытом, Италмасын Галина Кулакова нимо стадионэз пуктон ужъёсты кылем арын шуркынмонэ йылпумъязы. Тегъёс: Удмуртия АлександрБречалов ГалинаКулакова Спорт Россия  